钦定古今图书集成/理学汇编/经籍典/第149卷 > 礼记注疏 > 《王制》
## 钦定古今图书集成/理学汇编/经籍典/第149卷 > 礼记注疏 > 《王制》

命大师陈《诗》以观民风。

〈注〉《陈诗》谓“采其诗而观之。”　〈疏〉大师是掌乐之官，各陈其国风之诗，以观其政令之善恶。若政善，诗辞亦善；政恶，则诗词亦恶。观其诗，则知君政善恶。故《天保诗》云：“民之质矣，日用饮食。”是其政和。若其政恶，则十月之交，“彻我墙屋，田卒污莱”是也。